Maktab bozorlari: Chizsang yirtilib, bo‘yasang chaplashib ketadigan rasm daftarlari, katak va yozuvlarini ko‘z zo‘rg‘a ilg‘aydigan daftarlar…

O‘zbekistonda iyul—avgust oylarida barcha joylarda maktab bozorlari tashkil etilib, ularda daftar va kitob savdosi chaqqonlashadi. Bu haqda Matbuot va axborot agentligi xabar bermoqda.

Mo‘may daromad ilinjida yurgan ayrim shovvoz tadbirkorlarning shu paytga kelib “kuni tug‘adi”. “Davring keldi sur begim” degan matalni dastak qilib, “otini qamchilaydi”. Qaysi bir yerto‘lalarda bekinib olib kontrafakt mahsulotlar tayyorlashga kirishadi, turli aylanma yo‘llar bilan bojxonachilar ko‘zini shamg‘alat qilib, ta’lim standartlariga mos kelmaydigan matbaa mahsulotlari bilan bozorlarni to‘ldiradi.
Natijada chizsang yirtilib, bo‘yasang ranglari chaplashib ketadigan rasm daftarlari, katak va yozuvlarini ko‘z bazo‘r ilg‘aydigan, muqovasida milliy ma’naviyatga mutlaqo zid turli suratlar aks etgan daftarlar o‘quvchilar sumkasidan joy oladi.
Xorijiy multfilmlar va ertak qahramonlari aks etgan, behayolik, ommaviy madaniyat targ‘ib etilgan rasm daftarlari (raskraskalar) esa farzandlarni “tarbiyalay” boshlaydi.

Birinchidan, bu soxta tadbirkorlar “Mualliflik huquqi va turdosh huquqlar to‘g‘risida”gi, “Iste’molchilarning huquqlarini himoya qilish to‘g‘risida”gi, “Davlat ramzlari to‘g‘risida”gi qonunlar, davlat standartlari va boshqa normativ-huquqiy hujjatlarni oyoqosti qilayotgan bo‘lsa, ikkinchidan, qoida bo‘yicha halol ishlayotgan, soliq va majburiy to‘lovlarni vijdonan to‘layotgan tadbirkorlarning manfaatiga, eng muhimi, farzandlarning sog‘lig‘iga ziyon yetkazyapti.
Bugun tadbirkorlik davlat siyosatining asosiy yo‘nalishlaridan biriga aylandi. Prezident tomonidan tadbirkorlarga keng imkoniyatlar eshigi ochildi. Ularning faoliyatiga aralashish, turli tekshiruvlar o‘tkazish taqiqlangan. Ammo bu ishonch, imkoniyat va imtiyozlar istagan narsani amalga oshirish, amaldagi qonunlarni oyoqosti qilish mumkin degani emas.

Ayrim “tadbirkor”lar esa darsliklarni noqonuniy chop etib, sotuvga qo‘yishmoqda. Bu, o‘z navbatida, bilim olish sifatiga ham salbiy ta’sir ko‘rsatmay qolmaydi. O‘quv darsligi sifatida taqdim etilgan kitoblar haddan tashqari kichik formatda, imloviy va uslubiy xatolar bilan, sifatsiz qog‘ozlarda chop etilmoqda. Bunday kontrafakt mahsulotlar “Solnechniy” (“Ilm shu’lasi”) bozoridan viloyatlarga mashina-mashina qilib tashib ketilyapti.

Shu bois Matbuot va axborot agentligi Bosh prokuratura, Davlat bojxona qo‘mitasi, Davlat soliq qo‘mitasi, “O‘zstandart” agentligi, Iste’molchilar huquqlarini himoya qilish jamiyatlari federatsiyasi va boshqa tashkilotlarni hamda jamoatchilikni mazkur muammoni bartaraf etishda hamkorlikka chorlaydi. Amaldagi qonun hujjatlariga chap berayotgan bu kabi “tadbirkor”lar faoliyatini tartibga solish, ularga nisbatan keskin ta’sir choralarini qo‘llashni aslo kechiktirib bo‘lmaydi. Zero, ushbu muammo yosh avlod taqdiri, uning ertangi kuni bilan bevosita bog‘liq.